Sperdatum vir onteieningskomitee uitgestel | Maroela Media
Sperdatum vir onteieningskomitee uitgestel
Die speaker van die Nasionale Vergadering, Thandi Modise, het Donderdagoggend tydens 'n virtuele sitting van die Nasionale Vergadering se programkomitee voorgestel dat die ad hoc-komitee oor die wysiging van artikel 25 van die Grondwet hersaamgestel word.
Die ad hoc-komitee wat tot dusver die kwessie van grondonteiening sonder vergoeding hanteer het, se mandaat het op 31 Mei verstryk en die parlement het dit nie hernieu nie. Dit beteken daar is tans geen komitee wat aan die kwessie aandag gee nie.
Modise het die afgelope week raad ingewin oor die regsposisie van die komitee en die terugvoer was dat die ad hoc-komitee hersaamgestel moet word.
Voorts het dit uit die speaker se oorleg met politieke partye geblyk dat daar nie aptyt was om die proses uit te rek later as die einde van die jaar nie. Modise meen dus die sperdatum vir die afhandeling van die proses moet op min of meer op 30 November vasgestel word. Dié besluit sal deur die Nasionale Vergadering geneem word wanneer die raamwerk vir die nuwe ad hoc-komitee daargestel word.
Twee ander belangrike besluite deur die programkomitee is dat die begroting finaal aanvaar of afgekeur sal word deur 'n sitting van agt uur van die Nasionale Vergadering op Vrydag 12 Junie. Dit is vanjaar anders as in ander jare omdat 'n heel nuwe begroting later vandeesmaand voor die parlement sal dien, weens die invloed van die koronavirus.
Laastens het die programkomitee besluit pres. Cyril Ramaphosa sal aanstaande Donderdag drie uur lank mondelinge vrae van parlementslede beantwoord.
Foto's: Winter breek aan met sneeu, stormweer in Kaap
Al minder vullisterreine voldoen aan minimum vereistes – oudit
Kan jy glo dat die onbevoegde ANC sirkus dit nog steeds wil probeer, ongeag waarskuwings van oral?
Gaan hulle nou land diefstal OOK onder die covid dekmantel probeer wegsteek? Dink hierdie idiote dat mense blind of onnosel is?
Het die ANC enige deelname gehad tydens die opbouing van Suid Afrika, nou wil hulle kom met verskonings. Noudat alles in hierdie land opgebou is wil hulle dit kom vat, die ANC is nie by magte om 'n land op te bou nie, al waar voor hulle goed is, is om af te breek.